Il-Klown Doctors fl-isptar Mater Dei issa għandhom post apposta għalihom fejn ibiddlu u jżommu l-affarijiet li jużaw fil-missjoni volontarja tagħhom biex iferrħu lil pażjenti tfal u l-qraba tagħhom waqt li jkunu għall-kura fl-isptar Mater Dei. Hekk kif jilbsu l-imnieħer boċċu u aħmar il-voluntiera jinsew min huma u jinbidlu fi Klown Doctors, bl-għan waħdani li jnisslu tbissima fuq ħaddejn il-pażjenti ċkejknin tal-isptar Mater Dei fejn id-daħk jista’ ikun ukoll medicina. Dan il-proġett beda madwar erba’ snin ilu u nfirex mas-swali kollha tat-tfal. Il-President ta’ Dr Klown, Maurice Sleypen qal li bħalissa fl-isptar hemm 20 Klown Doctor li fl-aħħar erba’ xhur ferħu lil aktar minn 1,200 tifel u tifla. Dawn it-tobba b’imnieħirhom aħmar jżuru s-swali tat-tfal kull ġimgħa f’timijiet ta’ tnejn jew tlieta. Il-Klown Doctors issa għandhom post apposta għalihom fejn ibiddlu u jżommu t-tagħmir li jużaw fil-missjoni ta’ ferħ mat-tfal. Malli dħalna fil-kamra tal-injam sibna lil Dr Kontra li kien qed iħejji għal xogħlu. Michael Bonello rrakonta li l-akbar sodisfazzjon li kellu fi tliet xhur bħala Dr Kontra kien jara lit-tfal jidħku minkejja t-tbatija li jkunu għaddejin minnha. Il-Klown Doctors jingħataw taħriġ intensiv u kontinwu kemm mil-lat psikoloġiku u wkoll artistiku. Fl-inawgurazzjoni ta’ din il-kamra, intqal li kienet ilha tinħass il-ħtieġa li l-Klown Doctors ikollhom post għalihom fl-isptar u għalhekk il-ħaddiema u t-tmexxija tal-Playmobil ħallsu l-ispejjeż għaliha. F’nofs Ottubru se ssir attività dwar il-ħidma tal-Klown Doctors bil-għan li jiżdied l-għarfien dwarhom.